ข้อบัญญัติกรุงเทพมหานคร เรื่อง การให้เงินรางวัลประจำปีแก่ลูกจ้างกรุงเทพมหานคร พ.ศ. 2557
ข้อบัญญัติกรุงเทพมหานคร
ข้อบัญญัติกรุงเทพมหานคร
เรื่อง
การให้เงินรางวัลประจำปีแก่ลูกจ้างกรุงเทพมหานคร
พ.ศ. ๒๕๕๗[๑]
 

โดยที่เป็นการสมควรตราข้อบัญญัติกรุงเทพมหานคร ว่าด้วยการให้เงินรางวัลประจำปีแก่ลูกจ้างกรุงเทพมหานคร

อาศัยอำนาจตามความในมาตรา ๖๘ แห่งพระราชบัญญัติระเบียบข้าราชการกรุงเทพมหานครและบุคลากรกรุงเทพมหานคร
พ.ศ. ๒๕๕๔ และมาตรา ๙๗ แห่งพระราชบัญญัติระเบียบบริหารราชการกรุงเทพมหานคร พ.ศ.
๒๕๒๘ กรุงเทพมหานครโดยความเห็นชอบของสภากรุงเทพมหานคร จึงตราข้อบัญญัติกรุงเทพมหานครขึ้นไว้
ดังต่อไปนี้

ข้อ ๑ ข้อบัญญัติกรุงเทพมหานครนี้เรียกว่า
ข้อบัญญัติกรุงเทพมหานคร เรื่อง
การให้เงินรางวัลประจำปีแก่ลูกจ้างกรุงเทพมหานคร พ.ศ. ๒๕๕๗

ข้อ ๒ ข้อบัญญัติกรุงเทพมหานครนี้ให้ใช้บังคับตั้งแต่วันที่
๑ ตุลาคม พ.ศ. ๒๕๕๕ เป็นต้นไป

ข้อ ๓ บรรดาข้อบัญญัติ
เทศบัญญัติ กฎ ข้อบังคับ ระเบียบ หรือคำสั่งอื่นใดในส่วนที่ได้ตราไว้แล้วในข้อบัญญัติกรุงเทพมหานครนี้
หรือซึ่งขัดหรือแย้งกับข้อบัญญัติกรุงเทพมหานครนี้
ให้ใช้ข้อบัญญัติกรุงเทพมหานครนี้แทน

ข้อ ๔ ในข้อบัญญัติกรุงเทพมหานครนี้
เงินรางวัลประจำปี หมายความว่า
เงินที่กรุงเทพมหานครเบิกจ่ายให้เป็นค่าตอบแทนแก่ลูกจ้างกรุงเทพมหานคร
โดยพิจารณาจากผลการปฏิบัติงานในรอบปีของงบประมาณนั้น
หน่วยงาน หมายความว่า
หน่วยงานตามกฎหมายว่าด้วยระเบียบบริหารราชการกรุงเทพมหานครและส่วนราชการตามประกาศกรุงเทพมหานคร
ว่าด้วยการแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานครที่ไม่ต่ำกว่าระดับกอง
ลูกจ้างกรุงเทพมหานคร หมายความว่า
ลูกจ้างประจำและลูกจ้างชั่วคราวของกรุงเทพมหานครตามข้อบัญญัติกรุงเทพมหานครว่าด้วยลูกจ้าง

ข้อ ๕ ให้กรุงเทพมหานครจัดให้มีเงินรางวัลประจำปีแก่ลูกจ้างกรุงเทพมหานคร

ข้อ ๖ หลักเกณฑ์
วิธีการและเงื่อนไข การเบิกจ่ายเงินรางวัลประจำปีให้แก่ลูกจ้างกรุงเทพมหานครตามข้อ
๕ ให้เป็นไปตามระเบียบที่ผู้ว่าราชการกรุงเทพมหานครกำหนด
โดยให้คำนึงถึงค่าใช้จ่ายในการบริหารงานบุคคลและงบประมาณรายจ่ายประจำปีประกอบด้วย

ข้อ ๗ การเบิกจ่ายตามข้อบัญญัติกรุงเทพมหานครนี้
ให้หน่วยงานเบิกจ่ายจากเงินงบประมาณรายจ่ายประจำปีหรือเงินอื่นใดของกรุงเทพมหานคร ทั้งนี้ ให้ถือปฏิบัติให้เป็นไปตามระเบียบ
คำสั่งของทางราชการ

ข้อ ๘ ให้ผู้ว่าราชการกรุงเทพมหานครรักษาการตามข้อบัญญัติกรุงเทพมหานครนี้
และให้มีอำนาจออกข้อบังคับ ระเบียบ คำสั่ง เพื่อปฏิบัติการให้เป็นไปตามข้อบัญญัติกรุงเทพมหานครนี้


ประกาศ
ณ วันที่ ๒๗ มกราคม พ.ศ. ๒๕๕๗
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร















ปริยานุช/ผู้จัดทำ
๗ กุมภาพันธ์
๒๕๕๗

อุษมล/ผู้ตรวจ
๒๖ กุมภาพันธ์
๒๕๕๗


[๑] ราชกิจจานุเบกษา
เล่ม ๑๓๑/ตอนพิเศษ ๒๑ ง/หน้า ๓๘/๒๙ มกราคม ๒๕๕๗